महाविकास आघाडीचे मुख्यमंत्री होते पण उद्धव यांनी कुणासोबतच सल्लामसलत न करता राजीनामा दिला, शरद पवारांच्या वक्तव्याने पुन्हा खळबळ

मुंबई : उद्धव ठाकरे यांनी मुख्यमंत्रिपदाचा राजीनामा दिला तेव्हा मित्रपक्ष राष्ट्रवादी काँग्रेस आणि काँग्रेससोबत कोणतीही सल्लामसलत झाली नसल्याचा खुलासा राष्ट्रवादी काँग्रेसचे अध्यक्ष शरद पवार यांनी केला. ते पुढे म्हणाले की, उद्धव ठाकरे हे केवळ त्यांच्या पक्षामुळे मुख्यमंत्री झाले नाहीत. त्यांच्या मुख्यमंत्री होण्यात काँग्रेस आणि राष्ट्रवादीच्या आमदारांचे योगदान होते, मात्र त्यांनी कोणाशीही सल्ला न घेता मुख्यमंत्रिपदाचा राजीनामा दिला. राष्ट्रवादी काँग्रेसच्या या वक्तव्यानंतर राज्याच्या राजकारण चांगलेच तापले आहे. महाविकास आघाडीबाबत विविध चर्चा सुरू आहेत. राष्ट्रवादी काँग्रेस एमव्हीएपासून दूर जाण्याच्या मन:स्थितीत नसल्याचीही चर्चा आहे. आगामी विधानसभा निवडणुकीत राष्ट्रवादीला जास्तीत जास्त जागा मिळवून देण्यासाठी पवार दबावाचे राजकारण करत असल्याचेही बोलले जात आहे. याचे मुख्य कारण म्हणजे उद्धव गट सध्या दुबळ्या स्थितीत आहे.

मात्र, उद्धव ठाकरे मंगळवारी सायंकाळी उशिरा शरद पवार यांच्या घरी सिल्व्हर ओक येथे पोहोचले. गेल्या काही दिवसांपासून महाविकास आघाडीमधील मतभेद मिटवण्याचा प्रयत्न म्हणून याकडे पाहिले जात आहे. एका मराठी वृत्तवाहिनीला दिलेल्या मुलाखतीत शिवसेनाप्रमुख बाळासाहेब ठाकरे यांच्याबाबत पवार म्हणाले की, त्यांचे आणि माझे मैत्रीपूर्ण संबंध आहेत. वडिलांचा वारसा पुढे नेण्यासाठी उद्धव प्रयत्नशील आहेत.

उद्धव ठाकरेंचे एकनाथ शिंदेंना आव्हान
बाबरी मशीद पाडण्यात शिवसेनेचा एकही कार्यकर्ता नव्हता, या भाजप नेते आणि राज्यमंत्री चंद्रकांत पाटील यांच्या दाव्याला उद्धव ठाकरे यांनी आव्हान दिले असून मुख्यमंत्री एकनाथ शिंदे यांनी राजीनामा द्यावा किंवा पाटील यांना त्यांचे म्हणणे मान्य करण्यास सांगावे, असे आव्हान दिले आहे. मशीद पाडली जात असताना हे उंदीर त्यांच्या बिळात लपून बसले होते, असे उद्धव ठाकरे यांनी दुपारी पत्रकार परिषदेत सांगितले. त्यांच्या पक्षाचे हिंदुत्व ‘राष्ट्रवाद’ आहे आणि भाजपने स्पष्ट करावे की त्यांचे हिंदुत्व काय आहे? पाटील यांच्या वक्तव्यावर मुख्यमंत्री एकनाथ शिंदे यांनी राजीनामा द्यावा किंवा पाटील यांच्या राजीनाम्याची मागणी करावी, असे उद्धव ठाकरे म्हणाले. शिवसेनेचे (यूबीटी) नेते संजय राऊत यांनीही एका ट्विटमध्ये विचारले की शिंदे पाटील यांचा दावा मान्य करतात का? नसेल तर मुख्यमंत्र्यांनी राजीनामा द्यावा.

1992 मध्ये बाबरी मशीद पाडली तेव्हा शिवसेनेचा एकही कार्यकर्ता उपस्थित नव्हता, असा दावा भाजप नेते चंद्रकांत पाटील यांनी पुण्यात पत्रकारांशी बोलताना केला होता. कोणीही त्यांच्या पक्षांचे सदस्य म्हणून ‘कारसेवे’मध्ये भाग घेतला नाही, तर ते फक्त हिंदू म्हणून उपस्थित राहिले. त्यावर उद्धव यांनी पाटील यांच्यावर घणाघाती हल्ला चढवत मग हे उंदीर त्यांच्या बिळात लपून बसले असल्याचे सांगितले. यानंतर मुख्यमंत्री एकनाथ शिंदे यांनीही रिंगणात उडी घेतली. त्यांनी उद्धव यांना विचारले की, बाबरी पाडली जात असताना ते (उद्धव) आणि जे बोलत आहेत ते (संजय राऊत) कुठे होते?